CELEX: 32012L0004
Language: sk
Date: 2012-02-22 00:00:00
Title: Smernica Komisie 2012/4/EÚ z  22. februára 2012 , ktorou sa mení a dopĺňa smernica 2008/43/ES, ktorou sa v súlade so smernicou Rady 93/15/EHS zriaďuje systém na identifikáciu a sledovateľnosť výbušnín na civilné použitie  Text s významom pre EHP

23.2.2012   
            
            
               SK
            
            
               Úradný vestník Európskej únie
            
            
               L 50/18
            
         SMERNICA KOMISIE 2012/4/EÚ
   z 22. februára 2012,
   ktorou sa mení a dopĺňa smernica 2008/43/ES, ktorou sa v súlade so smernicou Rady 93/15/EHS zriaďuje systém na identifikáciu a sledovateľnosť výbušnín na civilné použitie
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 93/15/EHS z 5. apríla 1993 o zosúladení ustanovení, týkajúcich sa uvádzaní výbušnín na trh a ich kontrole pre civilné použitie (1), a najmä na jej článok 14 ods. 2 druhú vetu,
   keďže:
   
               (1)
            
            
               Predmetom úpravy smernice 93/15/EHS sú roznetky vrátane bezpečných roznetiek a kapsľové zápalky, ktoré sa však skôr ako výbušniny používajú na pyrotechnické účely. Prípadné účinky ich zneužitia sú pravdepodobne podobné ako účinky zneužitia pyrotechnických výrobkov, ktoré predstavujú nízku úroveň nebezpečenstva a preto sú tieto účinky v porovnaní s inými druhmi výbušnín oveľa menej závažné. Z dôvodov proporcionality by sa mali roznetky vrátane bezpečných roznetiek a kapsľové zápalky vyňať zo systému na identifikáciu a sledovateľnosť výbušnín na civilné použitie.
            
         
               (2)
            
            
               Vyvinutie počítačových systémov potrebných na zavedenie systému na identifikáciu a sledovateľnosť výbušnín si vyžiadalo viacej času, ako sa pôvodne očakávalo. V záujme poskytnutia dodatočného času odvetviu výroby výbušnín nato, aby mohlo v plnej miere vyvinúť, otestovať, potvrdiť elektronické systémy, ktoré sú potrebné na vykonávanie smernice Komisie 2008/43/ES (2), a tým zvýšiť ich bezpečnosť, je nutné odložiť uplatňovanie smernice 2008/43/ES. Aby to bolo možné, mala by sa odložiť povinnosť výrobcov a dovozcov označovať výbušniny o jeden rok, t. j. táto povinnosť by mala začať platiť od 5. apríla 2013. Dodatočný čas je nutný na to, aby všetci aktéri v celom dodávateľskom reťazci zaviedli požadované elektronické systémy sledovania. Okrem toho skladové zásoby výbušnín s dlhšou dobou skladovania, ktoré majú starší dátum výroby a na ktoré sa nevzťahovala povinnosť označovania podľa smernice 2008/43/ES, budú stále prítomné v dodávateľskom reťazci a nie je praktické ukladať spoločnostiam povinnosť viesť rôzne druhy evidencie. Povinnosti týkajúce sa zhromažďovania údajov a vedenia evidencie by sa mali odložiť o tri roky, t. j. tieto povinnosti by mali začať platiť od 5. apríla 2015.
            
         
               (3)
            
            
               Niektoré výrobky sú príliš malé na to, aby sa dal na nich uviesť kód miesta výroby a elektronicky čitateľné informácie. K niektorým iným výrobkom nie je technicky možné pripojiť jednoznačnú identifikáciu vzhľadom na ich tvar alebo dizajn. V týchto prípadoch by sa mala požadovaná identifikácia pripojiť ku každej najmenšej baliacej jednotke. Budúci technický pokrok môže umožniť umiestnenie kódu miesta výroby a elektronicky čitateľných informácií na týchto výrobkoch. Komisia by preto mala do konca roka 2020 vykonať preskúmanie s cieľom posúdiť, či požadované informácie je možné umiestniť na samotné výrobky.
            
         
               (4)
            
            
               Smernica 2008/43/ES by sa preto mala zodpovedajúcim spôsobom zmeniť a doplniť.
            
         
               (5)
            
            
               Opatrenia stanovené v tejto smernici sú v súlade so stanoviskom výboru ustanoveného podľa článku 13 ods. 1 smernice 93/15/ES,
            
         PRIJALA TÚTO SMERNICU:
   Článok 1
   Smernica 2008/43/ES sa mení a dopĺňa takto:
   
               1.
            
            
               V článku 2 sa dopĺňajú tieto písmená d), e) a f):
               
                           „d)
                        
                        
                           roznetky, ktoré predstavujú nevýbušné zápalné zariadenia v tvare šnúry;
                        
                     
                           e)
                        
                        
                           bezpečné roznetky, ktoré sa skladajú z jadra obsahujúceho jemne zrnitý čierny prášok a obkoleseného pružnou tkaninou s jedným alebo viacerými ochrannými vonkajšími povlakmi a ktoré po zapálení horia vopred určenou rýchlosťou bez akéhokoľvek vonkajšieho výbušného účinku;
                        
                     
                           f)
                        
                        
                           kapsľové zápalky, ktoré sa skladajú z kovovej alebo umelohmotnej kapsle obsahujúcej malé množstvo primárnej výbušnej zmesi, ktorá sa ľahko zapáli prostredníctvom nárazu a ktorá slúži ako zápalná zložka v nábojoch do ručných zbraní alebo v perkusných zápalkách pre patentné náboje.“
                        
                     
         
               2.
            
            
               Článok 7 sa nahrádza takto:
               „Článok 7
               Zážihové rozbušky
               Pri zážihových rozbuškách pozostáva jednoznačná identifikácia z nálepky alebo priamej tlače alebo značky na puzdre rozbušky. Podobná etiketa sa umiestni na každé balenie rozbušiek.
               Okrem toho môžu podniky použiť pasívny inertný elektronický štítok pripojený na každú rozbušku a zároveň podobný elektronický štítok pre každé balenie rozbušiek.“
            
         
               3.
            
            
               Články 9 a 10 sa nahrádzajú takto:
               „Článok 9
               Zápalky a iniciačné nálože
               Pri iných zápalkách ako sú tie, ktoré uvádza článok 2, a pri iniciačných náložiach pozostáva jednoznačná identifikácia z nálepky alebo priamej tlače na takých zápalkách a iniciačných náložiach. Podobná etiketa sa umiestni na každé balenie takých zápaliek a iniciačných náloží.
               Okrem toho môžu podniky použiť pasívny inertný elektronický štítok pripojený na každú takú zápalku a iniciačnú nálož a zároveň podobný elektronický štítok pre každé balenie takých zápaliek a iniciačných náloží.
               Článok 10
               Výbušné zápalné šnúry
               Pri výbušných zápalných šnúrach pozostáva jednoznačná identifikácia z nálepky alebo priamej tlače na cievke. Jednoznačná identifikácia sa označí v intervale piatich metrov buď na vonkajšom obale šnúry alebo na plastovom extrudovanom vnútornom povlaku priamo pod vonkajšou tkaninou šnúry. Podobná etiketa sa umiestni na každé balenie výbušnej zápalnej šnúry.
               Okrem toho môžu podniky použiť pasívny inertný elektronický štítok vložený do každej šnúry a podobný elektronický štítok pre každé balenie šnúry.“
            
         
               4.
            
            
               V článku 15 ods. 1 sa druhý pododsek nahrádza týmto:
               „Tieto ustanovenia sa uplatňujú od 5. apríla 2013. Ustanovenia potrebné na plnenie článku 3 ods. 6 a článkov 13 a 14 sa však budú uplatňovať od 5. apríla 2015.“
            
         
               5.
            
            
               Vkladá sa tento článok 15a:
               „Článok 15a
               Komisia do 31. decembra 2020 vykoná preskúmanie s cieľom posúdiť, či je už vzhľadom na technický pokrok možné zrušiť výnimky stanovené v bode 3 prílohy.“
            
         
               6.
            
            
               V bode 3 prílohy sa dopĺňajú tieto odseky:
               „Pre položky príliš malé na to, aby k nim bola pripojená informácia podľa bodu 1 písm. b) bodu i), bodu 1 písm. b) bodu ii) a bodu 2, alebo ak vzhľadom na ich tvar alebo dizajn nie je technicky možné k nim pripojiť jednoznačnú identifikáciu, sa jednoznačná identifikácia pripája ku každej najmenšej baliacej jednotke.
               Každá najmenšia baliaca jednotka musí byť uzavretá plombou.
               Každá zážihová rozbuška alebo iniciačná nálož, na ktorú sa vzťahuje výnimka stanovená v druhom odseku, sa označuje trvanlivým spôsobom jasne čitateľnými informáciami podľa bodu 1 písm. b) bodu i) a bodu 1 písm. b) bodu ii). Počet obsiahnutých zážihových rozbušiek a iniciačných náloží sa vyznačuje tlačou na najmenšej baliacej jednotke.
               Každá výbušná zápalná šnúra, na ktorú sa vzťahuje výnimka stanovená v druhom odseku, sa označuje jednoznačnou identifikáciou na navíjacom valci alebo vretene a tiež, ak je to možné aj na najmenšej baliacej jednotke.“
            
         Článok 2
   1.   Členské štáty prijmú a uverejnia najneskôr do 4. apríla 2012 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
   Tieto ustanovenia sa uplatňujú od 5. apríla 2013.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 22. februára 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 121, 15.5.1993, s. 20.
   
      (2)  Ú. v. EÚ L 94, 5.4.2008, s. 8.